Saak oor plundery van luukse motors eers teruggetrekVandale takel die luukse motors (Foto: Skermskoot) Die saak teen die tien mans wat glo deel was van die plundering van spogmotors verlede maand by The Toy Shop, ŉ motorhandelonderneming in Kaapstad, is vir eers teruggetrek. Simon Stanfield (42), Jeffrey Pitolo (45), Keith September (47), Anzio Arnolds (41), Adiel Paul (27), Luke Pretorius (22), Kevin Kiddo (27), John Fernandez (26), Mogamat Stellenboom (25) en Jonathan Peterson (43) het Maandag weer vlugtig in die landdroshof in Kaapstad verskyn. Hulle staan elk tereg op twee aanklagte van roof, poging tot roof en kwaadwillige saakbeskadiging. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het bevestig dat die staat die aanklagte teen al dié beskuldigdes voorlopig teruggetrek het om verder ondersoek in te stel voordat hy dit weer voor die hof sal laat dien. Maroela Media het vroeër berig ongeveer 40 mans het op 17 Februarie by The Toy Shop in Brooklyn opgedaag en die werknemers met vuurwapens gedreig. Hulle het twee van die voertuie geëis. Toe hulle nie hul sin kry nie, het hulle die luukse voertuie op die vertoonvloer met voorwerpe getakel. Altesaam agt van die voertuie is in die proses beskadig. Van die werknemers se selfone is ook gesteel. Die tien beskuldigdes is sowat twee weke gelede vasgetrek.